**TÁJÉKOZTATÓ**

**a 2016. október 4-i képviselőtestületi ülésen elhangzott**

**interpellációkra tett intézkedésekről**

**Tompa László képviselő-testületi tag**

* elmondja, hogy a hétvégén a Kölcsey iskola szülői munkaközössége által szervezett kerítésfestés zajlott, többen megemlítették, hogy az iskola előtti parkoló és útszakasz nagyon rossz állapotban van, kéri ennek az útszakasznak a rendbetételét.

*Az iskola melletti, parkolásra használt hely nem hivatalos parkoló, hanem zöldterület. A korábbi kavicsolást Városgondnokság felújítja, várhatóan 2016. november 30-ig.*

* Jelzi, hogy az iskolánál kamera került elhelyezésre, viszont a rendőri jelenlét megszűnt. Mindenképpen nagyobb biztonságot jelent a gyerekek számára a rendőri jelenlét.

*A kamera felvételei a Körmendi Rendőrkapitányságra kerülnek beküldésre, ott rendőr kolléga figyeli, és a szükséges beavatkozást meg kell tenniük.*

**Auer Miklós képviselő-testületi tag**

* elmondja, hogy a Hatékony Helyi Közigazgatással, rövidített külföldi nevén az ASP 2.0 verzió bevezetése után többek között minden pénzügyi döntéshez központi ellenjegyzés kell. A bevezetés költségeire 8,5 milliárd forint keretösszeg erejéig most lehet pályázni. Kérdezi, hogy Körmend jelentkezett-e erre.

*Dr. Stepics Anita jegyző elmondja, hogy Körmend városa nem az első körben csatlakozik az ASP rendszerhez.*

* Világmegváltás helyett Körmendet kell építeni. Nemrégen ez egy újságcikk főcíme volt. Örülnek, ha valami, vagy valaki fejlődik, szépen alakul a Batthyányi Örökségközpont, nemsokára elkészül a Deák Ferenc utcai parkoló is. Sok mindennel készült, de egy gyöngyszemet szeretne kiemelni. Az 1897-ben – 2017-ben lesz 120 éve - Körmenden született világhírű Németh Mária opera-énekesnő születésének 100. évfordulóján, 1997-ben szülőházának falán emléktáblát helyezett el az önkormányzat. Nevét utca viseli, a múzeumban külön tárlata van. 2016 szeptemberében azonban nem egészen két hét alatt a földdel tették egyenlővé, hogy helyén Nemzeti Dohánybolt lehessen. Kérdezi, hogy lehet, ki engedte meg, ki írta alá a bontási engedélyt. Egyébként sok olyan ház van Körmenden, melynek híres szülöttje volt, de már panelház van helyén, így nem lesz mit mutogatni majd.

*Az épület  az „építésügyi és építésfelügyeleti hatósági eljárásokról és ellenőrzésekről, valamint az építésügyi hatósági szolgáltatásról szóló 312/2012. (XI. 8.) Korm. rendelet” alapján bontási engedély és bontás tudomásulvételi eljárás nélkül is elbontható volt, így beruházó nem kért bontási engedélyt, és nem is kellett, hogy azt kapjon. Az ingatlan tulajdoni lapján sincs feltüntetve semmiféle korlátozás, ugyanakkor természetesen egyetértünk a jelzéssel.*

* A Pannon Lapok Társasága eladásra került, az önkormányzatnak van szerződése, érinti-e az önkormányzatot az eladás.

*Bebes István polgármester elmondja, hogy a Pannon Lapok Társasága nem érinti az önkormányzatot.*

* Lakossági kérést közvetít a Bartók lakótelepről. A hitelesség kedvéért fotó is van az írásos kérés mellett, melyet átnyújt polgármester úrnak.

*Bebes István polgármester elmondja, hogy a Bartók lakóteleppel kapcsolatos kérdés hozzá is megérkezett, már folyamatban van az intézkedés.*

*A Bartók lakótelepi játszótérrel kapcsolatban a Városgondnokság vezetője SMS-ben kapott jelzést a testületi ülés előtti nap délutánján, mely szerint „az illetékes lefotózta és intézkedik” a sérült játszóeszközzel kapcsolatban. Az SMS-re Városgondnokság még aznap a játékot körbe kerítette, hogy ne lehessen használni, majd másnap a sérült elemek javítása után újra használatba adta. Előzőek alapján a testületi ülés másnapján az eszköz biztonsággal használható volt.*

* A Jobbik által szervezett vonulásos tüntetés után október 2-án másodszor fejezte ki Körmend lakossága azt, hogy nem kér az illegális bevándorlókból. Most azt kérik, hogy e felhatalmazás birtokában polgármester úr vasalja be az ígéretet, miszerint ott lesznek táborok, ahol kevés a nem szavazat, a körmendit pedig számolják fel.

*Bebes István polgármester helyben megválaszolta a kérdést.*

**Bán Miklós képviselő-testületi tag** elmondja, hogy

* a Mátyás király utca és a 8-as utca felfestése szükségessé vált, ugyanez a felfestés kell a Bartók lakótelepen is.

*A Mátyás király utcai felfestést Városgondnokság az Út- Piktor Kft-től megrendelte, akik időjárás függvényében, de még 2016-ban a megrendelt munkát elvégzik.*

- Volt szó arról, hogy a Bartók lakótelepen parkolóhely bérlésére, vásárlására lenne igény, kérdezi, hogy az idei vagy a jövő évben lesz-e erre lehetőség.

*A lakótelepen elindult a parkolásra alkalmas helyek felmérése. A lekopott felfestéseket szükséges újra festeni. A probléma megoldásaként a parkolóhelyek parkoló őr eszközzel történő ellátását, és a helyek bérlését javasoljuk. Az igényfelmérést az érintett lakosság felé, formanyomtatvány formájában javasoljuk kiküldeni, hogy tudjuk, jelenleg hányan igénylik a bérelhető parkolót. A lakattal ellátott teleszkópos parkoló őröket, mint eszközt már cc. 15.000.-bruttó Ft költségen be lehet szerezni, a lecsavarozás, szállítás költségeit kalkulálni szükséges. Javasolt egy eljárási rend kidolgozása, amely szabályozza, hogy a társasházak előtt a lakástulajdonosok évente mekkora bérleti díj fejében vehetik igénybe, megállapodás alapján a parkolót.*

- A Bartók lakótelep 10-es és 19-es tömb kérése lenne 1-1,5 nm-es beton elhelyezése, amelyre a szeméttárolót el lehetne helyezni. Sok esetben rossz helyen vannak a kukák, így az autók is nekimennek.

*Városgondnokság a két hulladéktároló helyét október 17-én 40 X 40-es járdalapokkal elkészítette.*

**Csák Tamás képviselő-testületi tag**

* elmondja, hogy a Teleki utcában – amely az Akác utca és a 8-as között van – kátyúzást kérne.

*Városgondnokság a kátyúzást 2016.novenber 15-ig elvégzi.*

**Ferencz Gyula képviselő-testületi tag**

* elmondja, hogy a városlakók nevében megköszöni a Városgondnokság, Sipőcz Norbert munkáját. Megköszöni a Rákóczi utca déli oldalán lévő világítás üzembe helyezését, kéri, hogy az az 5 darab lámpa égjen is.

*A kábelhiba javítását megrendeltük az E.onnál.*

* Kérdezi, hogy a Körmend Isis Rádió nevéből mikor fog kikopni az Isis szó.

*Bebes István polgármester helyben megválaszolta a kérdést.*

**Geosics László képviselő-testületi tag**

* elmondja, hogy a Bartók lakótelepen ismét elszaporodtak a patkányok, kérik az irtást.

*A rágcsálóirtást megrendeltük.*

* A 8-as épület előtt lyukak vannak, melyek balesetet okozhatnak.

*Városgondnokság a jelzett területen a lyukak betemetését október 17-ig elvégezte.*

* A játszótéren keveslik a szülők a játékokat, akik eddig azokat tönkretették, már nem élnek ott, így a következő évben kérik a játékok számát bővíteni.

*A 2017 évi költségvetés készítésekor az igény figyelembe vételével számol a Városgondnokság****.***

Körmend, 2016. október 18.

Forró Szilvia irodavezető s.k. Sövegjártó Zoltán intézményvezető s.k